CELEX: 32016R1192
Language: ro
Date: 2016-07-06 00:00:00
Title: Regulamentul (UE, Euratom) 2016/1192 al Parlamentului European și al Consiliului din 6 iulie 2016 privind transferul către Tribunal al competenței de a se pronunța în primă instanță asupra litigiilor dintre Uniunea Europeană și agenții acesteia

26.7.2016   
            
            
               RO
            
            
               Jurnalul Oficial al Uniunii Europene
            
            
               L 200/137
            
         REGULAMENTUL (UE, Euratom) 2016/1192 AL PARLAMENTULUI EUROPEAN ȘI AL CONSILIULUI
   din 6 iulie 2016
   privind transferul către Tribunal al competenței de a se pronunța în primă instanță asupra litigiilor dintre Uniunea Europeană și agenții acesteia
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 256 alineatul (1), articolul 257 primul și al doilea paragraf și articolul 281 al doilea paragraf,
   având în vedere Tratatul de instituire a Comunității Europene a Energiei Atomice, în special articolul 106a alineatul (1),
   având în vedere solicitarea Curții de Justiție,
   după transmiterea proiectului de act legislativ parlamentelor naționale,
   având în vedere avizul Comisiei Europene (1),
   hotărând în conformitate cu procedura legislativă ordinară (2),
   întrucât:
   
               (1)
            
            
               Articolul 48 din Protocolul nr. 3 privind Statutul Curții de Justiție a Uniunii Europene, astfel cum a fost modificat prin Regulamentul (UE, Euratom) 2015/2422 al Parlamentului European și al Consiliului (3), prevede că Tribunalul, compus din 40 de judecători începând cu data de 25 decembrie 2015, urmează să fie compus din 47 de judecători începând cu data de 1 septembrie 2016 și din câte doi judecători pentru fiecare stat membru începând cu data de 1 septembrie 2019.
            
         
               (2)
            
            
               Astfel cum se menționează în considerentul 9 din Regulamentul (UE, Euratom) 2015/2422, mărirea cu șapte a numărului de judecători ai Tribunalului la 1 septembrie 2016 ar trebui să fie însoțită de transferul către Tribunal al competenței de a se pronunța în primă instanță asupra litigiilor dintre Uniune și agenții acesteia în temeiul articolului 270 din Tratatul privind funcționarea Uniunii Europene (TFUE). Acest transfer de competență presupune, în conformitate cu articolul 256 alineatul (1) din TFUE, desființarea Tribunalului Funcției Publice a Uniunii Europene (denumit în continuare „Tribunalul Funcției Publice”).
            
         
               (3)
            
            
               Prin urmare, competența de a se pronunța în primă instanță asupra litigiilor dintre orice instituție, organ, oficiu sau agenție, pe de o parte, și agenții acestora, pe de altă parte, pentru care competența este atribuită Curții de Justiție a Uniunii Europene, ar trebui să fie conferită Tribunalului.
            
         
               (4)
            
            
               Este necesară, în consecință, abrogarea Deciziei 2004/752/CE, Euratom a Consiliului (4) și a Regulamentului (UE, Euratom) nr. 979/2012 al Parlamentului European și al Consiliului (5), precum și modificarea Protocolului nr. 3.
            
         
               (5)
            
            
               Tribunalul ar trebui să se pronunțe în cauzele din domeniul funcției publice a Uniunii Europene, ținând seama de particularitățile litigiilor din acest domeniu, inclusiv prin intermediul examinării posibilităților de soluționare a acestora pe cale amiabilă în orice fază a procedurii.
            
         
               (6)
            
            
               În plus, pentru a se garanta buna desfășurare a procedurii în cauzele care erau pendinte în fața Tribunalului Funcției Publice la data transferului și pentru a se stabili normele aplicabile recursurilor în curs de examinare la această dată sau care sunt introduse ulterior împotriva deciziilor tribunalului menționat, ar trebui să se prevadă dispoziții tranzitorii corespunzătoare în ceea ce privește transferul către Tribunal al cauzelor din domeniul funcției publice a Uniunii Europene,
            
         ADOPTĂ PREZENTUL REGULAMENT:
   Articolul 1
   Decizia 2004/752/CE, Euratom și Regulamentul (UE, Euratom) nr. 979/2012 se abrogă.
   Articolul 2
   Protocolul nr. 3 se modifică după cum urmează:
   
               1.
            
            
               Se introduce următorul articol:
               „Articolul 50a
               (1)   Tribunalul exercită în primă instanță competența de a se pronunța asupra litigiilor dintre Uniune și agenții acesteia, în temeiul articolului 270 din Tratatul privind funcționarea Uniunii Europene, inclusiv asupra litigiilor dintre orice instituție, organ, oficiu sau agenție, pe de o parte, și agenții acestora, pe de altă parte, pentru care competența este atribuită Curții de Justiție a Uniunii Europene.
               (2)   În orice stadiu al procedurii, inclusiv la momentul depunerii cererii introductive, Tribunalul poate examina posibilitățile unei soluționări pe cale amiabilă a litigiului și poate încerca să faciliteze o asemenea soluționare.”
            
         
               2.
            
            
               Articolul 62c se înlocuiește cu următorul text:
               „Articolul 62c
               Dispozițiile referitoare la competența, compunerea, organizarea și procedura tribunalelor specializate constituite în temeiul articolului 257 din Tratatul privind funcționarea Uniunii Europene sunt stabilite în anexa la prezentul statut.”
            
         
               3.
            
            
               Anexa I se elimină.
            
         Articolul 3
   Cauzele pendinte în fața Tribunalului Funcției Publice la data de 31 august 2016 sunt transferate la Tribunal. Acestea continuă să fie examinate de Tribunal în starea în care se află la data respectivă și în conformitate cu Regulamentul de procedură al Tribunalului. În cazul în care o cauză este transferată la Tribunal după închiderea fazei orale a procedurii, această fază este redeschisă.
   Articolul 4
   În pofida articolului 2 alineatul (3) din prezentul regulament, articolele 9-12 din anexa I la Protocolul nr. 3 continuă să se aplice recursurilor împotriva deciziilor Tribunalului Funcției Publice cu care Tribunalul este sesizat la data de 31 august 2016 sau care sunt introduse după această dată. În cazul în care Tribunalul anulează o decizie a Tribunalului Funcției Publice, dar consideră că litigiul nu este în stare de judecată, acesta trimite cauza unei alte camere decât cea care s-a pronunțat asupra recursului.
   Articolul 5
   Prezentul regulament intră în vigoare în prima zi a lunii următoare datei publicării în Jurnalul Oficial al Uniunii Europene.
   Se aplică de la 1 septembrie 2016.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Strasbourg, 6 iulie 2016.
      
         
            Pentru Parlamentul European
         
         
            Președintele
         
         M. SCHULZ
      
      
         
            Pentru Consiliu
         
         
            Președintele
         
         I. KORČOK
      
   
   
      (1)  Avizul din 22 februarie 2016 (nepublicat încă în Jurnalul Oficial).
   
      (2)  Poziția Parlamentului European din 9 iunie 2016 (nepublicată încă în Jurnalul Oficial) și Decizia Consiliului din 24 iunie 2016.
   
      (3)  Regulamentul (UE, Euratom) 2015/2422 al Parlamentului European și al Consiliului din 16 decembrie 2015 de modificare a Protocolului nr. 3 privind Statutul Curții de Justiție a Uniunii Europene (JO L 341, 24.12.2015, p. 14).
   
      (4)  Decizia 2004/752/CE, Euratom a Consiliului din 2 noiembrie 2004 de instituire de instituire a Tribunalului Funcției Publice a Uniunii Europene (JO L 333, 9.11.2004, p. 7).
   
      (5)  Regulamentul (UE, Euratom) nr. 979/2012 al Parlamentului European și al Consiliului din 25 octombrie 2012 privind judecătorii ad-interim ai Tribunalului Funcției Publice a Uniunii Europene (JO L 303, 31.10.2012, p. 83).